
Ewa Sapiezyńska

HISTORIEN
ER NÅ

Om folkemordet i Gaza
og motstand i dystre tider

I fredeligere tider ville jeg kanskje skrevet detaljrike bøker, eller bare bøker fulle av skildringer, og kanskje ville jeg forblitt nærmest ubevisst min politiske tilhørighet. Nå ser jeg meg derimot tvunget til å skrive noe som ligner pamfletter.

GEORGE ORWELL, DERFOR SKRIVER JEG



Og Lots hustru fikk naturligvis beskjed om ikke å se seg tilbake mot stedet der alle disse menneskene og hjemmene deres hadde vært. Men hun så seg tilbake, og jeg elsker henne for det, fordi det var så menneskelig.

KURT VONNEGUT, SLAKTEHUS-5, ELLER BARNEKORSTOGET: EN PLIKTDANS MED DØDEN



Kjære leser, dette er en samling notater, alle skrevet mens folkemordet i Gaza pågår. I tillegg til ordene følger også bildene de fremkaller, en bunke postkort fra her og nå, som aldri ble sendt: kystbebyggelsen som en gang glitret i gull, nå bombet til grå aske; utsultede barnekropper bare noen kilometer fra lastebiler fulle av mat; og demonstrasjonene, verden over, i solidaritet med Gaza.

